**OŠ BELEC**

**Šk. g. 2016./2017.**

Školski projekt**: POUNA SMIEHA OD NEGDA TU JE BILA**

Nositelj projekta**: OŠ Belec**

**Projekt potpomognut sredstvima Ministarstva znanosti i obrazovanja**

Programska sastavnica**: Istraživanje - Škola nekad i danas**

Ispitanik (kazivač): **Terezija Janković (11.10.1951.)**

Razgovor vodili**: Petra Priščan i Ivana Topolski (učenice VI.r. OŠ Belec, novinarska skupina)**

Ostali prisutni sudionici: **Verica Havoić, ravnateljica OŠ Belec**

**Karmen Prugovečki, učiteljica fizike OŠ Belec**

**Teta Zina godinama je brinula da naša škola blista, a svoje iskustvo podijelila je i s nama.**

**Za početak recite nam koliko godina imate, što ste po zanimanju i što sada radite?**

-Ja imam 65 godina, po zanimanju sam domaćica, u mirovini sam i radim sve kućne poslove.

**Školu je pohađala u Selnici u dvorcu**

***Prije koliko godina ste pohađali školu i koliko razreda?***

*-1958. sam krenula u 1. razred i to u Područnu školu u Donjoj Selnici. Učiteljice su se zvale Marija Brlek i Jelisava Benko. Bili smo u kombinaciji 2., 3. i 4 razred. 5. razred pohađala sam u OŠ Belec, a razrednica mi je bila Anđela Župić. Svi smo bili jako dobri. Pješke smo išli u školu.*

***Gdje je bila škola Selnica?***

*-Bila je u dvorcu gdje je nekad živio barun Rukavina. Sve je bilo lijepo uređeno. Bile su dvije velike učionice s kalijevim pećima. Tamo je bio i stan učitelja, a u prizemlju je bila kuhinja. Stepenice su bile drvene, a hol je bio velik i okrugao.*

**Škola je izgledala drugačije nego današnje škole.**

***Kako je izgledalo kad ste išli u školu?***

*-Bile su velike, drvene klupe, imale su rupu za tintarnicu. Složene su bile u 2 reda. Nije bilo previše pomagala. Imali smo slike obrta (kovač, pekar), ploču, računali smo pomoću štapića. Učiteljica je imala knjige, mi nismo. Učiteljica je sjedila za katedrom. Uvijek je bila lijepo dotjerana.*

***Jeste li imali higijeničara u razredu?***

*-Naravno, oni su pazili na higijenu. Pregledavali su nokte i uši. I bilježili su kakvo je stanje.*

***U vrijeme Vašeg školovanja kakav je bio odnos učenika prema učitelju?***

*-Bio je drugačiji nego danas. Učenici su imali neko odstojanje prema učiteljima. Kad je učitelj došao na hodnik, odmah je nastala tišina. Ako je netko došao poslije učitelja u razred odmah je dobio neopravdani sat. Poslije zvona, učitelja smo čekali s na mjestu.*

***Kako je tada izgledala naša škola?***

*-Nije bila velika kao danas. Bilo je 5 učionica, bez hodnika i dijela gdje je knjižnica i dvorana. Ulaz je bio gdje je danas tajništvo, sa sjeverne strane ulazili su samo učitelji.*

**Radni vijek bio joj je dugačak, a radila je vrlo predano i odgovorno.**

***Kad ste počeli raditi?***

*-1973. sam počela raditi u Selnici. Ukupno sam radila 42.5 godina.*

***Kako je tekao Vaš radni dan u školi?***

*-Došla sam u 6 na posao. Prvo sam naložila vatru u 7 peći. Zatim sam brisala prašinu. Nakon toga sam napunila kutije za drva i ugljen koje su se nalazile pokraj svake peći, a kasnije su redari održavali vatru. Nakon toga sam, oko pola 9, išla predati ili podići poštu. Nakon podjele doručka brinula sam o školskom okolišu. Po zimi smo snijeg čistili. Djeca su hodala pješke, pa smo im kapute sušile kraj peći. Kraj škole je bila slavina gdje su djeca prale čizme prije ulaska u školu.*

**Kakav pribor ste imali za rad?**

-Metlu, krpu, limene kante, drvo na koje se stavljala krpa s čim se pod brisao. Za ribanje smo koristili prokuhani pepeo, a kasnije su došli Vim i Cif.

**Pamti različite zgode, a učencima je ponekad bila i „poštar“.**

***Koliko ste imali kontakata s učenicima i učiteljima? Kakav ste imali odnos?***

*-Bio je jako dobar. Često smo se šalili. Ponekad sam bila i „poštar“, prenosila sam ljubavne poruke. Uvijek sam djecu štitila, bili su mi jako dobri. I s učiteljima sam bila dobra.*

**Školi je za 175. godišnjicu poželjela još puno godina samostalnosti.**

***Imate li kakvu poruku za školu povodom 175.godišnjice?***

*-Želim da se još unaprijede i izgrade, da se poveća broj djece i da škola još dugo ostane samostalna.*